
تعارف

ہم سب جانتے ہیں کہ زمین کی قوموں کے درمیان بہت سے فرق پائے جاتے ہیں۔ ان سب کا اپنا جغرافیہ، الگ پہچان رکھنے والے نسلی گروہ اور منفرد روایات ہوتی ہیں۔ لیکن زیادہ تر قوموں میں کم از کم ایک چیز مشترک ہے: ہم سب کے پاس ایسی کہانیاں موجود ہیں جو بتاتی ہیں کہ ہماری قوم  کا آغاز کیسے ہوا تھا۔ ہم میں سے بہت سے لوگ ان لوگوں کی قربانیوں اور کامیابیوں کے بارے میں سننا پسند کرتے ہیں جنہوں نے ہماری قوم  کی بنیاد رکھی تھی۔ ہم ان کی بہادری کی تعریف میں گیت لکھتے اور  گاتے ہیں۔
ان آغاز کی کہانیوں کو ہم اتنا  اہم کیوں سمجھتے  ہیں اور  ایک دوسرے کو کیوں سناتے ہیں؟ یہ تقریباً ہر انسانی ثقافت کا اتنا اہم حصہ کیوں ہے؟
اس کی کم از کم دو وجوہات ہیں۔ ایک طرف، ہم اپنی قوموں کے آغاز کے بارے میں بات کرتے ہیں تاکہ ماضی کی یادوں کو اگلی نسلوں تک منتقل کر سکیں۔ ہم چاہتے ہیں کہ ہمارے بچے اپنی جڑوں کو یاد رکھیں کہ وہ کہاں سے آئے تھے۔ لیکن دوسری طرف، ہم ان نظریات کو بھی یاد رکھنا چاہتے ہیں جنہوں نے ماضی میں ہماری قوموں کی رہنمائی کی تھی تاکہ ہم مستقبل کے لیے سمت تلاش کر سکیں۔
کچھ اسی طرح کی بات پرانے عہد نامے میں خدا کے لوگوں کے لیے بھی درست تھی۔ قدیم اسرائیلی اپنی ابتدا  کی کہانیوں سے محبت رکھتے  تھے اور انہیں انہی دو وجوہات کی بنا پر نسل در نسل منتقل کرتے تھے۔ وہ اپنے آباؤ اجداد کے وقت  کے بارے میں بتاتے تھے تاکہ بہت پہلے کے واقعات کو یاد رکھیں اور ماضی کی عظیم کامیابیاں بھلا نہ دی جائیں۔ لیکن وہ یہ کہانیاں نسل در نسل اس لیے بھی منتقل کرتے تھے تاکہ خود کو اس سمت کی یاد دہانی کرائیں جس پر انہیں مستقبل میں چلنا چاہیے۔
یہ ہمارے سلسلے کا پہلا سبق ہے جس کا عنوان ہے، 'باپ ابرہام'۔ اس سلسلے میں ہم ان کہانیوں کا جائزہ لیں گے جو قدیم اسرائیلی اپنے عظیم بزرگ ابرہام کے بارے میں سناتے تھے۔ اور ہم دیکھیں گے کہ موسیٰ نے یہ کہانیاں پیدائش کی کتاب میں اس لیے لکھیں تاکہ اس کے دور کے اسرائیلی ماضی کو یاد رکھیں، اور تاکہ وہ اس مستقبل کو بھی زیادہ واضح طور پر سمجھ سکیں جو خدا نے ان کے لیے تیار کر رکھا تھا۔
یہ اس سلسلے کے تین اسباق میں سے پہلا سبق ہے، اور ہم نے اسے یہ عنوان دیا ہے: "ابرہام کی زندگی: ساخت اور مواد"۔ اس سبق میں ہم   پیدائش کی  کتاب کے ان ابواب کا جائزہ لیں گے  جو ابرہام کی زندگی کے  بارے میں ہیں ۔ موسیٰ نے ابرہام کی زندگی کے بیان کو کس طرح ترتیب دیا؟ ان ابواب کے پیچھے   بنیادی سوچ کیا تھی  اور اہم پہلو کیا تھے؟
ہم ابرہام کی زندگی کی ساخت اور مواد کا دو حصوں میں جائزہ لیں گے: پہلے، ہم اس مواد کی ادبی ساخت  یا ترتیب کو دیکھیں گے۔ اور دوسرا، ہم ان ابواب کے بڑے موضوعات کا معائنہ کریں گے۔ آئیے سب سے پہلے ابرہام کی زندگی کی ادبی ساخت  پر نظر ڈالتے ہیں۔
ادبی ساخت

جب کبھی ہم کلامِ مقدس کے اُن حصوں کا مطالعہ کرتے ہیں جو بنیادی طور پر بیانیوں یا کہانیوں پر مشتمل ہیں، جیسے کہ ابرہام کی زندگی، تو ہمیں یہ یاد رکھنا چاہیے کہ بائبل کے مصنفین نے  ہمیں بہت پہلے پیش آنے والے واقعات کی سچائی بتانے سے کہیں بڑھ کر کام کیا ہے۔ چونکہ روح القدس نے انہیں خدا کے ترجمان بننے کے لیے الہام بخشا تھا، اس لیے انہوں نے جو تاریخ لکھی وہ مکمل طور پر سچی تھی۔ لیکن روح القدس نے انہیں ان لوگوں کی ضروریات کو پورا کرنے کے لیے بھی  الہام دیا  جن کے لیے وہ یہ لکھ رہے تھے، اس لیے بائبل کے مصنفین نے اپنے قارئین کو ذہن میں رکھ کر تاریخ کو تحریر کیا۔ انہوں نے جان بوجھ کر اپنی کہانیوں کو اس طرح ترتیب دیا کہ یہ کہانیاں اُن لوگوں کی زندگیوں کے لیے موزوں اور متعلقہ ہوں جنہوں نے انہیں بہت بعد میں پڑھنا تھا۔
پیدائش کی کتاب میں ابرہام کی زندگی کے بیان کا مطالعہ کرتے ہوئے، ہم اس بات پر پورا  یقین رکھ  سکتے ہیں کہ یہ کہانیاں ابرہام کی زندگی میں پیش آنے والے اصل واقعات کی غلط عکاسی نہیں کرتیں۔ لیکن یہ سمجھنے کے لیے کہ یہ کہانیاں موسیٰ کے دور کے اصل قارئین کی زندگیوں پر کس طرح لاگو ہوتی تھیں، ہمیں اس بات سے بھی آگاہ ہونا چاہیے کہ پیدائش کی کتاب ابرہام کی زندگی کو کس طرح پیش کرتی ہے۔ اور ابرہام کے پیش کیے جانے والے انداز کو سمجھنے کا ایک اہم طریقہ یہ ہے کہ ہم پیدائش کی کتاب میں ابرہام کی زندگی کے ادبی ڈیزائن یا  ساخت  کا جائزہ لیں۔
ہم ابرہام کی زندگی کے ادبی ڈیزائن کا دو مراحل میں جائزہ لیں گے۔ پہلے مرحلے میں، ہم مجموعی طور پر پیدائش کی کتاب کا ایک خلاصہ پیش کریں گے، اور ہم دیکھیں گے کہ ابرہام کی کہانی پیدائش کی کتاب کی وسیع تر تصویر میں کہاں فٹ بیٹھتی ہے۔ اور دوسرے مرحلے میں، ہم اُن کہانیوں کی ساخت کو دیکھیں گے جو خاص طور پر ابرہام کی زندگی پر توجہ مرکوز کرتی ہیں۔ آئیے پوری پیدائش کی کتاب کے جائزے سے آغاز کرتے ہیں۔
پیدائش
کئی صدیوں کےعرصے میں، مختلف مفسرین نے پیدائش کی کتاب کی مجموعی ساخت کو مختلف طریقوں سے سمجھا ہے۔ ایک طریقہ یہ رہا ہے کہ پیدائش کی کتاب کو دس حصوں میں تقسیم کیا جائے، جس کی بنیاد "نسلوں "   کے اُن حوالوں پر رکھی گئی ہے جو پوری کتاب میں پھیلے ہوئے ہیں۔ اور ہم یہ تسلیم کرتے ہیں  کہ اس بڑے پیمانے کے نکتہ ِ نظر کی اپنی ایک اہمیت ہے۔ لیکن ہم نے دیگر سلسلوں میں یہ تجویز کیا ہے کہ پیدائش کی کتاب کو تین بڑے حصوں میں تقسیم کر کے دیکھنا  زیادہ  بہتر  ہے: یعنی باب 1:1 سے 9:11 تک کی قدیم تاریخ؛ باب 10:11 سے 1:37 تک بزرگوں کی ابتدائی تاریخ؛ اور باب 2:37 سے 60:50 تک بزرگوں کی بعد کی تاریخ۔
پیدائش 1:1 سے 9:11 تک کی قدیم تاریخ دنیا کے آغاز کے بارے میں خدا کی طرف سے ظاہر کردہ سچائی کو پیش کرتی ہے۔ یہ تخلیق، تخلیق کی خرابی ( باغ  عدن میں گناہ کا داخل ہونا)، اور ایک عالمگیر طوفان کے ذریعے تخلیق کی نئی تشکیل کے بارے میں بتاتی ہے۔ اس کی شناخت ایک ادبی یونٹ کے طور پر قائم ہے کیونکہ اس کے نمونے قدیم مشرقِ قریب کی بہت سی قدیم تاریخوں سے مشابہت رکھتے ہیں۔
بعد کے بزرگوں کی تاریخ، یعنی 2:37 سے 26:50 تک، یوسف کی کہانی بیان کرتی ہے۔ یہ یوسف اور اس کے بھائیوں کے درمیان تنازع کی کہانی سے شروع ہوتی ہے، پھر مصر میں یوسف کے اقتدار تک پہنچنے اور آخر میں یوسف کی اپنے بھائیوں کے ساتھ صلح کی طرف بڑھتی ہے۔ بہت سے مفسرین نے اس طویل اور یکساں  کہانی کو یوسف کے بارے میں ایک مختصر ناول کہا  ہے۔
ان پہلے اور آخری حصوں کے درمیان پیدائش 10:11 سے 1:37 تک کا حصہ ہے۔ یہ ابواب بزرگوں کی ابتدائی تاریخ پر مشتمل ہیں، جو اسرائیل کی قوم کے پہلے آباؤ اجداد کے بارے میں داستانوں  کا مجموعہ ہیں۔ اسباق کے  اس سلسلے میں، ہم  پیدائش کے اس درمیانی حصے کے ایک مخصوص ٹکڑے  پر توجہ رکھیں گے۔
عمومی طور پر، بزرگوں کی ابتدائی تاریخ دو حصوں میں تقسیم ہوتی ہے: 10:11 سے 18:25 تک ابرہام کی زندگی اور 19:25 سے 1:37 تک یعقوب کی زندگی۔ اب یہ دوہری تقسیم شروع میں حیران کن لگ سکتی ہے کیونکہ کلامِ مقدس میں ہم اکثر تین ابتدائی بزرگوں کا ذکر سنتے ہیں: ابرہام، اضحاق اور یعقوب۔ اس لیے،  یہ توقع کرنا  غلط نہیں کہ ان ابواب کی ادبی ساخت بھی تین حصوں پر مبنی ہوگی، جو پہلے ہمیں ابرہام کے بارے میں بتاتی، پھر اضحاق کے بارے میں اور پھر یعقوب کے بارے میں۔ لیکن حقیقت میں، بزرگوں کی ابتدائی تاریخ کا کوئی بھی حصہ اضحاق کے لیے بطور مرکزی کردار وقف نہیں ہے۔ اس کے بجائے، وہ صرف ایک عبوری کردار کے طور پر کام کرتا ہے۔ اس کی زندگی کا حال پہلے ابرہام کی زندگی کے ایک حصے کے طور پر بتایا گیا ہے اور پھر یعقوب کی زندگی کے ایک حصے کے طور پر بیان کیا گیا ہے۔ اور اس کے نتیجے میں، بزرگوں کی ابتدائی تاریخ دراصل صرف دو اہم حصوں میں تقسیم ہوتی ہے: ابرہام کی زندگی اور پھر یعقوب کی زندگی۔ اس سلسلے میں ہماری توجہ بزرگوں کے دور کے پہلے نصف حصے پر ہے، یعنی موسیٰ کی طرف سے تحریر کردہ باپ ابرہام کا بیان۔ تو آئیے ابرہام کی زندگی کی ساخت پر ایک گہری نظر ڈالتے ہیں جیسا کہ اسے پیدائش 10:11 سے 18:25 میں پیش کیا گیا ہے۔
ابرہام
اب جبکہ ہم نے دیکھ لیا ہے کہ ابرہام کی زندگی پیدائش کی کتاب کی مجموعی ساخت میں کہاں فٹ بیٹھتی ہے، تو ہمیں اپنے اگلے نکتے کی طرف مڑنا چاہیے: یعنی پیدائش 11:10 سے 18:25 میں ابرہام کی زندگی کی ساخت۔ ابرہام کی زندگی کی ساخت کا جائزہ لینے کے لیے، ہم ان ابواب کو دو سطحوں پر دیکھیں گے: ایک طرف، ہم محض ابرہام کی زندگی کے بنیادی یونٹس یا واقعات (Episodes) کی شناخت کریں گے، اور دوسری طرف، ہم اس بات کا تجزیہ کریں گے کہ ان مختلف واقعات کو ابرہام کی اُس تصویر میں کیسے ترتیب دیا گیا ہے جو ہمارے پاس پیدائش کی کتاب میں موجود ہے۔ آئیے پہلے ابرہام کی زندگی کے بنیادی حصوں یا واقعات کی شناخت کرتے ہیں۔
بنیادی واقعات
موسیٰ نے ابرہام کی زندگی کے بارے میں سترہ بنیادی حصوں یا واقعات میں لکھا ہے:
1. سب سے پہلے، ابرہام کا نسب (10:11-26 میں)، ایک نسب نامہ جو ابرہام کے خاندانی ورثے کو بیان کرتا ہے۔
2. اس حصے کے بعد ابرہام کے ناکام باپ کا ذکر آتا ہے (27:11-32 میں)، یہ دوسرا نسب نامہ ہے جو اپنے باپ تارح کے ساتھ ابرہام کے سفر کو بیان کرتا ہے۔
3. ابرہام کی کنعان کی طرف ہجرت (1:12-9 میں)، ابرہام کی ابتدائی بلا ہٹ اور وعدے کی زمین کے سفر کی کہانی۔
4. مصر سے ابرہام کی مخلصی (10:12-20 میں)، وہ وقت جب ابرہام نے مصر میں قیام کیا اور خدا نے اسے نجات دلائی۔
5. لوط کے ساتھ ابرہام کا جھگڑا (1:13-18 میں)، ابرہام کے آدمیوں اور لوط کے آدمیوں کے درمیان کشمکش کی کہانی۔
6. لوط کی ابرہام کے ہاتھوں رہائی (1:14-24 میں)، وہ وقت جب ابرہام لوط کو اُن بادشاہوں سے بچانے کے لیے جنگ میں گیا جنہوں نے اسے قید کر لیا تھا۔
7. ابرہام سے عہد کے وعدے (1:15-21 میں)، خدا کے اُس عہد کا بیان جس میں ابرہام کو یقین دلایا گیا کہ اس کی بہت سی نسلیں ہوں گی اور ایک مستقل وطن ملے گا۔
8. ہاجرہ کے معاملے میں ابرہام کی ناکامی (1:16-16 میں)، وہ وقت جب ابرہام کے ہاں سارہ کی لونڈی ہاجرہ کے بطن سے ایک بچہ، اسماعیل پیدا ہوا۔
9. ابرہام کے لیے عہد کے تقاضے (1:17-27 میں)، خدا کے اُس عہد کا بیان جس نے ابرہام کو خدا کے احکامات کے ساتھ وفاداری کی ضرورت کی یاد دلائی۔
10. سدوم اور عمورہ (1:18-38:19 میں)، سدوم اور عمورہ کی تباہی اور اس تباہی سے لوط کی بچاؤ کی کہانی۔
11. ابی ملک کے لیے ابرہام کی شفاعت (1:20-18 میں)، وہ وقت جب ابرہام نے فلسطینی بادشاہ ابی ملک کے لیے دعا کی۔
12. ابرہام کے بیٹے اضحاق اور اسماعیل (1:21-21 میں)، اضحاق کی پیدائش اور ابرہام کے خاندان سے اسماعیل کی بے دخلی کی کہانی۔
13. ابی ملک کے ساتھ ابرہام کا معاہدہ (22:21-34 میں)، وہ وقت جب ابرہام نے زمین اور پانی کے حقوق پر ابی ملک کے ساتھ ایک معاہدہ کیا۔
14. ابرہام کا امتحان (1:22-24 میں)، وہ مشہور واقعہ جس میں خدا نے ابرہام کو اپنے بیٹے اضحاق کی قربانی دینے کا حکم دیا۔
15. ابرہام کی تدفین کی جگہ (1:23-20 میں)، سارہ کی وفات اور تدفین کے لیے جگہ خریدنے کی کہانی۔
16. ابرہام کے بیٹے اضحاق کے لیے بیوی (1:24-67 میں)، وہ وقت جب ربقہ اضحاق کی بیوی بنی۔
17. اور آخر میں، ابرہام کی وفات اور وارث (1:25-18 میں)، ابرہام کی وفات کی   کہانی اور اس کی نسلوں کا ریکارڈ۔
ان تمام حصوں میں ابرہام نے خدا کی مرضی کے مطابق اپنی خدمت اور وفاداری کو ثابت کرنے کی کوشش کی، اور موسیٰ نے ان واقعات کو نہایت احتیاط سے قلمبند کیا ہے۔
جیسا کہ ہم دیکھ سکتے ہیں، ابرہام کی زندگی کی کہانی واقعات کی اسی بنیادی ترتیب کے مطابق ہیں،  جس طرح وہ اس کی زندگی میں پیش آئے تھے۔ یہ کہانیاں اس وقت سے شروع ہوتی تھیں جب وہ نسبتاً جوان تھا اور اپنے باپ کے اختیار کے نیچے تھا، اور اُن کا اختتام ابرہام کے بوڑھے ہونے اور وفات پانے پر ہوتا تھا۔ موقع بہ موقع، ابرہام کی زندگی کے مختلف واقعات کے درمیان اشارے اور پوشیدہ  رابطے  بھی ملتے تھے۔ لیکن پرانے عہد نامے کے دیگر حصوں کے مقابلے میں، ابرہام کی زندگی کی کہانی سترہ نسبتاً آزاد واقعات کے سلسلے پر مشتمل تھی۔ ان میں سے ہر واقعہ ابرہام کی زندگی کے حالات کو بیان کرنے اور موسیٰ کے دور کے اصل اسرائیلی سامعین کو مخصوص سبق سکھانے کے لیے ترتیب دیا گیا تھا۔ جس طرح موسیٰ مصر سے موعودہ زمین کی طرف ان کی قیادت کر رہا تھا، ان میں سے ہر واقعہ اُن لوگوں کی زندگیوں کے لیے بہت کچھ پیش کرتا تھا، بالکل اسی طرح جیسے آج ہماری زندگیوں کے لیے بھی ان میں بہت کچھ موجود ہے۔
ابرہام کی زندگی کے بنیادی واقعات کا تعارف حاصل کرنے کے بعد، اب ہم اس پوزیشن میں ہیں کہ یہ جائزہ لیں کہ یہ تمام حصے آپس میں کیسے جڑے ہوئے تھے۔ ابرہام کی کہانی کو کس طرح ایک  داستان بنایا  گیا تھا؟  ترتیب  کے پیچھے کون سی منطق تھی    ؟ سادہ الفاظ میں، ابرہام کی زندگی کے واقعات مخصوص موضوعات کے گرد  گھومتےتھے  جو  پانچ مراحل پر مشتمل تھے۔
ترتیب  
  جیسا کہ ہم ایک بزرگ کی زندگی کے آغاز میں توقع کر سکتے ہیں، موسیٰ کی تحریر  کا پہلا حصہ ابرہام کے خاندانی پس منظر اور خدا کے ساتھ اس کے ابتدائی تجربات سے شروع ہوتا ہے   ۔   اس حصے میں ابرہام کا پسندیدہ نسب، اس کا ناکام باپ، اور کنعان کی طرف اس کی ہجرت شامل ہیں  ۔ یہ ابواب واضح کرتے ہیں کہ ابرہام کس طرح اپنے خاندان کے پس منظر اور موعودہ زمین کی طرف اپنی ابتدائی ہجرت پر توجہ مرکوز کرتے ہوئے خدا کے ساتھ اپنے اس خاص تعلق میں داخل ہوتا ہے۔
ابرہام کی زندگی کے واقعات کا دوسرا حصہ  12:10 سے 24:14 تک ہے، جو  دیگر لوگوں کے ساتھ ابرہام کے ابتدائی رابطوں پر توجہ مرکوز کرتا ہے۔ اس میں مصر سے اس کی مخلصی، لوط کے ساتھ اس کا جھگڑا، اور لوط کی رہائی شامل ہیں ۔ یہ تینوں واقعات آپس میں جڑے ہوئے ہیں کیونکہ یہ بنیادی طور پر لوگوں کے مختلف گروہوں کے نمائندوں کے ساتھ ابرہام کے مقابلوں اور باہمی تعلقات پر توجہ دیتے ہیں۔ ان ابواب میں ابرہام  بنیادی طور پر مصر کے فرعون، اپنے بھتیجے لوط، حملہ آور بادشاہوں، سدوم کے بادشاہ اور سالم کے بادشاہ ملکِ صدق کے ساتھ معاملات کرتا ہے۔
ابرہام کی زندگی کا تیسرا اور مرکزی حصہ 1:15 سے 27:17 تک خدا کے ساتھ ابرہام کے عہد کے تعلق پر توجہ مرکوز کرتا ہے۔ اس   کی زندگی کا یہ حصہ تین واقعات پر مشتمل ہے: ابرہام سے عہد کے وعدے، ہاجرہ کے معاملے میں ابرہام کی ناکامی، اور ابرہام کے لیے عہد کے تقاضے۔
چوتھا حصہ، جو 1:18 سے 34:21 میں نظر آتا ہے، دیگر لوگوں کے ساتھ ابرہام کے بعد کے رابطوں کی طرف توجہ دلاتا ہے۔ یہ ابواب بنیادی طور پر اس لیےایک سے ہیں کیونکہ یہ دوسرے گروہوں اور لوگوں کے ساتھ ابرہام کے باہمی تعلقات پر توجہ مرکوز کرتے ہیں۔ یہ ابواب سدوم اور عمورہ کے حوالے سے ابرہام کی وضاحت کرتے ہیں۔ ہمیں ابی ملک کے لیے ابرہام کی شفاعت، اضحاق اور اسماعیل کے ساتھ ابرہام کا تعلق، اور ابی ملک کے ساتھ ابرہام کا معاہدہ ملتا ہے۔ یہ چار واقعات مزید واضح کرتے ہیں کہ یہ ابرہام  کس طرح لوط اور اس کے خاندان کے ساتھ معاملات کرتا ہے، اور ساتھ ہی یہ بھی کہ سدوم اور عمورہ کے لوگوں اور فلسطینی ابی ملک کے ساتھ اس کا تعلق کیسا ہے۔
جیسا کہ ہم توقع کر سکتے ہیں، 1:22 سے 18:25 تک   کا پانچواں اور آخری حصہ ابرہام کی زندگی کے اختتامی معاملات، خاص طور پر اس کی نسل اور موت سے متعلق ہے۔ یہ اس بات کوبیان  کرتا ہے کہ خدا کس طرح ابرہام کو آزماتا ہے۔ یہ ابرہام کی طرف سے تدفین کی زمین کی خریداری کو قلمبند کرتا ہے۔ یہ اس بات کو قلمبند کرتا ہے کہ ابرہام اپنے بیٹے اضحاق کے لیے بیوی کیسے تلاش کرتا ہے۔ اور یہ ابرہام کی وفات کو بھی قلمبند کرتا ہے۔ یہ ابواب ابرہام کی بیوی سارہ اور اس کے بیٹے اضحاق (جو ابرہام کا حقیقی وارث ہے) پر توجہ دیتے ہیں، اور انہیں ابرہام کی دوسری بیویوں اور ان کے بیٹوں پر فوقیت اور عزت دیتے ہیں۔
چونکہ ابرہام کی زندگی کے واقعات ایک دوسرے سے نسبتاً  الگ الگ ہیں، اس لیے جب لوگ پہلی بار ابرہام کے بارے میں پڑھتے ہیں، تو انہیں اکثر ایسا لگتا ہے جیسے وہ    ایک واقعے سے دوسرے واقعے کی طرف بے مقصد  بھٹک رہے ہوں۔ وہ ابرہام کی کہانیاں ایسے پڑھتے ہیں جیسے موسیٰ نے بغیر کسی گہری سوچ یا منصوبہ بندی کے بس اِس واقعے اور اُس واقعے کا ذکر کر دیا ہو۔ لیکن اس پہلے تاثر کے باوجود، ابرہام کی زندگی کی کہانیاں دراصل ایسےمراحل  میں ترتیب دی گئی ہیں جو مرکزی موضوعات میں یکسانیت  رکھتے ہیں۔ ہمارا سادہ ، پانچ مراحل کا خاکہ یہ ظاہر کرتا ہے کہ موسیٰ نے درحقیقت منصوبہ بندی کی تھی  کہ وہ ابرہام کے بارے میں کیا کہنے جا رہا ہے۔ ابرہام کی زندگی کا ریکارڈ ایک وسیع  پیمانے پر   ڈرامے کی شکل اختیار کرتا ہے۔ اس ڈرامے میں ہر حصہ ایک متعلقہ حصے کے ساتھ توازن میں ہے۔
 11 : 10 سے 9:12 میں ہم دیکھتے ہیں کہ ابرہام کے خاندانی پس منظر اور خدا کے ساتھ اس کے ابتدائی تجربات پر توجہ مرکوز ہوتی  ہے۔ ان ابتدائی خدشات کے  برعکس   ، 1:22 سے 18:25 کا اختتامی مواد ابرہام کے آخری سالوں اور اس کی نسل پر توجہ دیتا ہے۔ اس سے آگے، ابرہام کی زندگی کا دوسرا حصہ ان واقعات پر مشتمل ہے جو بنیادی طور پر دیگر قبائل اور قوموں کے لوگوں کے ساتھ ابرہام کے باہمی تعلقات کی وضاحت کرتے ہیں۔ اور ایک دائرہ نما توازن کے ذریعے، دوسرے حصے میں بیان کردہ اسی طرح کے موضوعات کی طرف لوٹتے ہوئے، ابرہام کی زندگی کا چوتھا حصہ دوسروں کے ساتھ ابرہام کے ٹکراؤ  کی مزید مثالوں پر توجہ دیتا ہے۔
آخر میں، ابرہام کی زندگی کے عین وسط میں تین اہم ابواب ہیں جو خاص طور پر خدا کے ساتھ ابرہام کے عہد پر توجہ دیتے ہیں۔ یہ ابواب ابرہام کی زندگی کا مرکزی محور  بنتے  ہیں اور عہد کے تعلق کے ان بنیادی اصولوں کی وضاحت کرتے ہیں جو ابرہام اور اس کی نسلیں خدا کے ساتھ رکھتے ہیں۔ ان ابواب کی ساخت  ظاہر کرتی ہے کہ موسیٰ نے اپنے بیان کو بڑی مہارت سے تیار کیا  ۔ اس نے اسرائیل کے پہلے بزرگ کی ایک ادبی تصویر بنائی  تاکہ اس کی زندگی کے کچھ پہلوؤں کی طرف توجہ دلائی جا سکے: ابرہام کا برکت کے لیے انتخاب اور اس کا برحق وارث، ابرہام کے ابتدائی اور بعد کے روابط، اور خدا کے ساتھ ابرہام کا عہد کا تعلق۔
موسیٰ نے ابرہام کی زندگی کے ذریعے دکھایا   کہ اس نے وفاداری کس طرح سے خدا کی خدمت کی  ۔ یہ ادبی ساخت  ان اسرائیلیوں کی ضروریات کو پورا کرنے کے لیے بنائی گئی ہے جن کے لیے موسیٰ نے پہلی بار یہ داستانیں لکھیں۔ ابرہام کی زندگی اسرائیلیوں کو سکھاتی ہے کہ جب موسیٰ موعودہ زمین کی طرف ان کی قیادت کر رہا ہے تو  انہیں کس طرح ابرہام کے نقشِ قدم پر چلنا ہے ۔ ابرہام کی زندگی کے مجموعی ادبی ڈیزائن کو دیکھنے کے بعد، اب ہمیں ابرہام کی زندگی کی ساخت اور مواد پر اپنے سبق کے دوسرے موضوع کی طرف مُڑیں کے،   یعنی پیدائش 10:11 سے 18:25 کے اہم موضوعات۔ اگرچہ ان ابواب کے مواد کو بیان کرنے کے بہت سے طریقے ہیں، ہم دیکھیں گے کہ جو خاکہ ہم نے تجویز کیا ہے وہ بڑی حد تک ان ابواب کے نمایاں موضوعات کے مطابق ہے۔



بڑے موضوعات
یہ کہنے کی ضرورت نہیں کہ کلامِ مقدس کے کسی بھی ایسے حصے کے مرکزی موضوعات کو بیان کرنا مشکل ہے جو ابرہام کی زندگی کی طرح طویل اور پیچیدہ ہو۔ ان ابواب میں    نظر آنے  والے ہر چھوٹے بڑے تصور یا موضوع کا ذکر کرنا ممکن نہیں ہے۔ لیکن چند ایسے تصورات کو الگ کرنا ممکن ہے جو دوسروں کے مقابلے میں زیادہ نمایاں ہیں۔ اور جیسا کہ ہم دیکھیں گے، ان ابواب کے یہ بڑے موضوعات ابرہام کی زندگی کی کہانیوں کو آپس میں جوڑتے ہیں، اور یہ ہمیں ان اہم  تصورات  کو سمجھنے میں مدد دیتے ہیں جو موسیٰ چاہتا تھا کہ اس کے اصل اسرائیلی قارئین ابرہام کی زندگی سے حاصل کریں۔ اور اس سے بڑھ کر، ہم ان اہم موضوعات میں یہ بھی دیکھ سکتے ہیں کہ خدا ہمیں کلامِ مقدس کے اس حصے سے کیا سکھانا چاہتا ہے۔
ہم ابرہام کی زندگی کے اہم موضوعات کا دو طریقوں سے جائزہ لیں گے: پہلے، ہم ایک کلیدی حوالہ دیکھیں  گے جو ابرہام کی زندگی کے چار اہم موضوعات کا تعارف کراتا ہے۔ اور دوسرا، ہم ان طریقوں کو تلاش کریں گے جن سے یہ موضوعات ابرہام کی زندگی کے ابواب میں  نظر آتے ہیں۔ آئیے پہلے ایک کلیدی حوالے کی طرف رُخ کرتے  ہیں جو ابرہام کی کہانی کے موضوعات کا تعارف کراتا ہے۔
کلیدی حوالہ
مجھے یقین ہے کہ آپ کو یاد ہوگا کہ ابرہام کی زندگی کی کہانی کے آغاز کے قریب ہی، ہمیں پیدائش 1:12-3 میں ابرہام کے لیے خدا کا بلاوا ملتا ہے۔ جب ابرہام ابھی میسوپوٹیمیا کے شہر اُور (Ur) میں رہتا تھا، خدا نے ابرہام کو موعودہ زمین کی طرف جانے کے لیے بلایا۔ اب بہت سے   مفسرین اس بات کو تسلیم کرتے ہیں کہ یہ آیات ابرہام کی زندگی کی وسیع ترداستان  میں پائے جانے والے چند اہم ترین تصورات کا تعارف کراتی ہیں۔دیکھئے  کہ موسیٰ نے ان آیات میں کیا لکھا  :
 اور خُداوند نے ابرامؔ سے کہا کہ تُو اپنے وطن اور اپنے ناتے داروں کے بیچ سے اور اپنے باپ کے گھر سے نِکل کر اُس مُلک میں جا جو مَیں تجھے دِکھاؤں گا۔  اور مَیں تُجھے ایک بڑی قَوم بناؤں گا اور برکت دُوں گا اور تیرا نام سرفراز کرُوں گا۔ سو تُو باعِثِ برکت ہو!جو تُجھے مُبارک کہیں اُن کو مَیں برکت دُوں گااور جو تُجھ پر لَعنت کرے اُس پر مَیں لَعنت کرُوں گااور زمِین کے سب قبیِلے تیرے وسِیلہ سے برکت پائیں گے۔(پیدائش 1:12-3) 
یہ تینوں آیات اہمیت سے بھرپور ہیں اور ان کا خلاصہ کئی مختلف طریقوں سے کیا جا سکتا ہے۔ گرامر کی سطح پر، یہ آیت 1 کے پہلے حصے میں ایک تعارف سے شروع ہوتی ہیں۔ پھر یہ ابرہام کے لیے خدا کے الفاظ کے ساتھ جاری رہتی ہیں، جو دو حصوں میں تقسیم ہوتے ہیں۔ پہلا حصہ، آیت 1 کے دوسرے نصف سے لے کر آیت 2 کے بیشتر حصے تک، ایک حکمیہ جملے (Imperative) اور اس کے بعد تین  افعال    پر مشتمل ہے۔ خدا نے ابرہام سے جو کچھ کہا اس کا دوسرا حصہ آیت 2 کے آخری حصے اور آیت 3 میں ظاہر ہوتا ہے۔ یہ دوسرا نصف حصہ بھی اسی گرامر کے نمونے کی پیروی کرتا ہے جیسے کہ پہلا حصہ کرتا ہے ۔ اس کا تعارف بھی ایک حکمیہ جملے سے ہوتا ہے جس کے بعد تین  افعال    آتے ہیں۔ پیدائش 1:12-3 کی ان تین تقسیموں کو دیکھ کر ہم اس حوالے کی اہمیت کے بارے میں کچھ اہم بصیرت حاصل کر سکتے ہیں۔
تعارف
پہلے تو  اس سادہ طریقے کو دیکھیں جس سے موسیٰ نے آیت 1 میں ابرہام کے لیے خدا کی بات  کا تعارف کرایا:
اور خُداوند نے ابرامؔ سے کہا   (پیدائش 1:12) 
بہت سے جدید تراجم درست طور پر کہتے  ہیں کہ اس سطر میں فعل کا ترجمہ "خداوند نے کہا" کے بجائے "خداوند نے کہا تھا" ہونا چاہیے۔ یہ ترجمہ اس لیے اہم ہے کیونکہ اعمال 2:7-4 میں ستفنس  کے وعظ  کے مطابق، ابرہام کو یہ بلاوا اس وقت 'اُور' (Ur) میں ملا تھا جب اس کا باپ تارح ابھی حاران میں مرا نہیں تھا۔ لیکن پیدائش کی ادبی پیشکش میں، ہم پہلے یہ جانتے ہیں کہ 32:11 میں تارح مر گیا اور پھر ہم پیدائش 1:12 میں دیکھتے  ہیں کہ خدا نے ابرہام کو بلایا۔ اسی وجہ سے، پیدائش 1:12 ماضی کے ایک واقعے کی طرف اشارہ (Flashback) کرتا ہے، اور اس کا ترجمہ "خداوند نے کہا تھا" ہونا چاہیے۔ یہ آیت اس وقت کو یاد دلاتی ہے جب ابرہام نے ابھی خدا کے حکم  کے  جواب میں کچھ بھی کرنا شروع نہیں کیا تھا، اور موعودہ زمین کی طرف کوچ کرنے سے بہت پہلے کا یہ واقعہ ہے۔
پہلا حصہ
اس تعارف کے بعد، ہم ابرہام کے لیے خدا کے الفاظ کے پہلے حصے تک پہنچتے ہیں۔ یہ پہلا حصہ ایک حکمیہ فعل سے شروع ہوتا ہے جو حکم کی نشاندہی کرتا ہے۔ پیدائش 1:12 میں ہم یہ الفاظ پڑھتے ہیں:
  تُو اپنے وطن اور اپنے ناتے داروں کے بیچ سے اور اپنے باپ کے گھر سے نِکل کر اُس مُلک میں جا جو مَیں تجھے دِکھاؤں گا۔   (پیدائش 1:12) 
جیسا کہ ہم دیکھ سکتے ہیں، یہ حصہ اس حکم سے شروع ہوتا ہے، " اپنے باپ کے گھر سے نِکل " (یا جیسا کہ انگریزی میں ترجمہ کیا گیا ہے "چھوڑ دو... اور جاؤ")۔ خدا نے ابرہام کو کچھ کرنے کا حکم دیا: یعنی کنعان کی زمین کی طرف جانا۔ یہ پہلا اور بنیادی حکم ہے جو خدا نے اس بزرگ کو دیا۔
موعودہ زمین کے لیے روانہ ہونے کے حکم کے بعد، ابرہام کے لیے خدا کے الفاظ کا پہلا حصہ تین حصوں میں تقسیم ہوتا ہے جن کی نشاندہی آیت 2 کے پہلے حصے میں تین  فعل کے افعال سے ہوتی ہے۔ پیدائش 2:12 کو دوبارہ دیکھیں:
 اور مَیں تُجھے ایک بڑی قَوم بناؤں گا اور برکت دُوں گا اور تیرا نام سرفراز کرُوں گا۔  (پیدائش 2:12) 
یہ الفاظ ان برکات پر توجہ مرکوز کرتے ہیں جو خدا نے ابرہام کو بلاتے وقت اس کے سامنے پیش کیں۔ پہلے، خدا نے کہا کہ وہ ابرہام کو ایک بڑی قوم بنائے گا۔ دوسرا، اس نے ابرہام کو خوشحالی کے ساتھ برکت دینے کی پیشکش کی۔ اور تیسرا، اس نے کہا کہ وہ ابرہام اور اس کی نسل کوناموری  یا شہرت عطا کرے گا۔
دوسرا حصہ
اب ہم ابرہام کے ساتھ خُدا کی بات  کے دوسرے نصف حصے کی طرف آتے ہیں۔ اگرچہ زیادہ تر جدید تراجم  میں ہمیں یہ نظرف نہیں آتا ، لیکن خدا کے الفاظ کا دوسرا حصہ پہلے نصف حصے کی گرامر کی ساخت کے مشابہ ہے۔ یہ ایک حکمیہ جملے سے شروع ہوتا ہے جس کے بعد تین آزاد افعال نظر  آتے ہیں۔ پیدائش 2:12-3 میں ہم یہ الفاظ پڑھتے ہیں:
سو تُو باعِثِ برکت ہو!جو تُجھے مُبارک کہیں اُن کو مَیں برکت دُوں گااور جو تُجھ پر لَعنت کرے اُس پر مَیں لَعنت کرُوں گااور زمِین کے سب قبیِلے تیرے وسِیلہ سے برکت پائیں گے۔(پیدائش 2:12-3) 
جس عبرانی فعل کا ترجمہ یہاں " تُو باعِثِ برکت ہو " کیا گیا ہے، وہ شکل میں حکمیہ ہے، اور شاید اسے آیت 1 میں "نکل جا " کے حکم کی شکل کے مشابہ ڈیزائن کیا گیا ہے۔ لیکن یہ حکمیہ جملہ حکم کے طور پر کام نہیں کرتا۔ اس کا ترجمہ کئی طریقوں سے کیا جا سکتا ہے جیسے کہ: "سو تو  ایک برکت ثابت ہو گا ،" یا "تو  یقیناً ایک برکت بنے گا ۔" ہر صورت میں، یہ حکمیہ جملہ سوچ میں ایک اہم تبدیلی کی نشاندہی کرتا ہے۔یہاں  توجہ، ابرہام کے برکات حاصل کرنے سے ہٹ  کر (جیسا کہ ہم نے آیت 2 کے پہلے حصے میں دیکھا ہے) ابرہام کے دوسروں کے لیے برکات کا وسیلہ  بننے کی طرف منتقل ہوتی  ہے۔
اس دوسری حکمیہ شکل کے بعد بھی تین  فعل   آتے ہیں۔ یہ تین فعل اس عمل کی نشاندہی کرتے ہیں جس کے ذریعے ابرہام دوسروں کے لیے برکت بنے گا۔ پہلے، خدا نے کہا، " جو تُجھے مُبارک کہیں اُن کو مَیں برکت دُوں گا" یعنی، خدا ان لوگوں کو اچھی چیزیں عطا کرے گا جو ابرہام کے ساتھ مثبت برتاؤ کریں گے۔ جب لوگ ابرہام کے ساتھ اچھا سلوک کریں گے، تو خدا ان کے ساتھ اچھا سلوک کرے گا۔ دوسرا، خدا نے وعدہ کیا، "جو تُجھ پر لَعنت کرے اُس پر مَیں لَعنت کرُوں گا..." یعنی، خدا ان لوگوں پر لعنت کرے گا جو ابرہام کی تحقیر کریں گے۔ خدا نے ابرہام کے دشمن بننے والوں کو سخت جواب دے کر ابرہام کو نقصان سے بچانے کا وعدہ کیا۔ لیکن تیسرے مقام پر، خدا نے کہا، " زمِین کے سب قبیِلے تیرے وسِیلہ سے برکت پائیں گے۔" پہلی نظر میں، یہ تیسری توجہ ابرہام کے دشمنوں کے لیے لعنت کے موضوع کے برعکس لگ سکتی ہے، لیکن خدا نے ابرہام سے وعدہ کیا کہ ابرہام کے دوستوں کو برکت دینے اور اس کے دشمنوں پر لعنت بھیجنے کے دوہرے عمل کے ذریعے، خدا بالآخر اپنی برکات زمین کے تمام خاندانوں تک پھیلا دے گا۔ لہٰذا ہم دیکھتے ہیں کہ پیدائش کے باب 12 کے آغاز کی گرامر تین اہم حصوں میں تقسیم ہوتی ہے: ایک تعارف، ان برکات پر توجہ جو خدا ابرہام کو دے گا اور ان برکات پر توجہ جو خدا ابرہام کے ذریعے پوری دنیا میں لائے گا۔
پیدائش کے باب 12 میں ان آیات کی ساخت کو سمجھنا اس لیے اہم ہے کیونکہ بہت سے لحاظ سے پیدائش میں ابرہام کی کہانیاں یہ واضح کرتی ہیں کہ خدا نے ابرہام سے جو وعدے کیے تھے وہ اس کی زندگی میں کیسے پورے ہوئے۔ موسیٰ نے اس بزرگ کے بارے میں لکھتے ہوئے اپنی کہانیوں کو ان طریقوں سے ترتیب دیا جنہوں نے ان الفاظ کی طرف توجہ مبذول کرائی جو خدا نے ابرہام سے اس وقت کہے تھے جب اسے موعودہ زمین کی طرف بلایا گیا تھا۔
ابرہام نے اپنی پوری زندگی میں خدا کے اس کلام کی خدمت کی اور اس پر ایمان رکھا۔ گرامر کی اس ساخت کو ذہن میں رکھتے ہوئے، اب ہم یہ دیکھنے کے لیے تیار ہیں کہ ابرہام کی زندگی کے اہم موضوعات پیدائش 1:12-3  کی روشنی میں  کس طرح سامنے آتے ہیں۔
موضوعات  کا اظہار   
ہم اس بات پر غور کریں گے کہ ان آیات میں چار بڑے موضوعات ظاہر ہوتے ہیں۔ ہم ابرہام کے لئے الٰہی فضل سے آغاز کریں گے۔ پھر ہم خدا کے ساتھ ابرہام کی وفاداری کے تقاضے، پھر ابرہام کے لیے خدا کی برکات، اور آخر میں ابرہام کے ذریعے خدا کی برکات کے موضوعات  کی طرف جائیں گے۔
الٰہی فضل
پہلا تصور، جو ابرہام کی زندگی میں کئی بار سامنے آتا ہے، یہ ہے کہ ابرہام کا خدا کے ساتھ تعلق اس کے فضل پر مبنی تھا۔ الٰہی فضل پیدائش 1 :12 کے تعارفی الفاظ میں ایک لطیف انداز میں ظاہر ہوتا ہے۔ جیسا کہ ہم دیکھ چکے ہیں، وہاں ہم یہ الفاظ پڑھتے ہیں:
اور خُداوند نے ابرامؔ سے کہا   (پیدائش 1:12) 
یہ سادہ  سے الفاظ موسیٰ کے اصل قارئین  کو یاد دلاتے ہیں کہ ابرہام کا خدا کے ساتھ تعلق اس لیے پیدا ہوا کیونکہ خدا ابرہام کی زندگی میں اس وقت داخل ہوا تھا جب ابرہام نے ابھی خدا کی خدمت  کے لئے کچھ بھی نہیں کیا تھا۔
ابرہام کا بلاوا اس کی جوانی کے بالکل ابتدائی دور میں آیا تھا۔ اس نے ابھی کنعان کے لیے رختِ سفر نہیں باندھا تھا؛ اس نے دشمنوں کو شکست نہیں دی تھی؛ اس نے ابھی عہد کی وفاداری کا عہد نہیں کیا تھا؛ اس نے سدوم اور عمورہ کے راستبازوں کے لیے دعا نہیں کی تھی؛ اور اس نے ایمان کا کوئی امتحان پاس نہیں کیا تھا۔ اس کے برعکس، خدا نے ابرہام کو اپنے خاص خادم  کے طور پر صرف اس لیے بلایا کیونکہ خدا کو یہ پسند تھا کہ وہ ابرہام پر مہربان ہو اور اسے اپنا فضل عطا کرے۔
اب ظاہر ہے کہ خدا کا فضل صرف خدا کے ساتھ ابرہام کے سفر کے ابتدائی مرحلے میں ہی ظاہر نہیں ہوا تھا۔ خدا کا فضل ایک ایسا موضوع ہے جو ابرہام کی پوری داستان  میں نظر آتا ہے کیونکہ خدا نے اس بزرگ کی زندگی کے ہر لمحے میں اس پر رحم کیا۔ چونکہ ابرہام ایک گنہگار انسان تھا، اسے ہر وقت خدا کے رحم کی ضرورت تھی۔ مثال کے طور پر، پیدائش 6:15 کی مشہور آیت میں ہم سیکھتے ہیں کہ ابرہام کی نجات بخش راستبازی بھی خدا کے رحم کا ایک تحفہ تھی۔ وہاں ہم یہ الفاظ پڑھتے ہیں:
ابرہام   خُداوند پر اِیمان لایا اور اِسے اُس نے اُس کے حق میں راست بازی شُمار کِیا۔ (پیدائش 6:15) 
جیسا کہ پولس رسول نے رومیوں 3:4 اور گلتیوں 3:3 6 اشارہ کیا ہے کہ خدا کا ابرہام  کو  راستباز  شمار کرنا اس بات کی نشاندہی کرتا ہے کہ یہ رحم کا ایک عمل تھا، نہ کہ اچھے کاموں کا صلہ۔ اور یہ الٰہی فضل اور رحم ہی تھا جس کے ذریعے ابرہام نے خدا سے یہ،  اور بہت سی دوسری برکات حاصل کیں۔
بطور مسیحی ہم سب اپنی زندگیوں میں خدا کے فضل کی اہمیت کو جانتے ہیں۔ ہم جانتے ہیں کہ خدا اپنے فضل سے ہمارے ساتھ تعلق کی ابتدا کرتا ہے اور ہم یہ بھی جانتے ہیں کہ وہ اپنے فضل ہی سے اس تعلق میں ہماری  نشوونما کرتا ہے۔ خدا کے رحم کے بغیر ہم کہاں ہوتے؟ یہی بات ابرہام کے لیے بھی سچ تھی۔ اور اس سے بڑھ کر، خدا کا فضل ان اسرائیلیوں کی زندگیوں کے لیے بھی لازمی تھا جن کے لیے موسیٰ نے ابرہام  کی داستان لکھی تھی ۔ انہیں بھی اپنے زمانے  میں، دن بہ دن خدا کے رحم اور فضل  کی ضرورت تھی۔ اور اسی وجہ سے، جب موسیٰ نے ابرہام کی زندگی کی کہانیاں ترتیب دیں، تو اس نے بار بار ان کی توجہ خدا کے فضل کی طرف دلائی۔
ابرہام کی وفاداری
خدا کے فضل کے موضوع کے علاوہ، ہمیں اس بات پر بھی غور کرنا چاہیے کہ پیدائش 12 : 1- 3  کا حوالہ   ابرہام کی وفاداری پر زور دیتا ہے۔ خدا نے صرف اپنا رحم ظاہر  کرنے کے لیے ابرہام کا انتخاب نہیں کیا تھا؛ بلکہ اس نے اس بزرگ پر اس لیے رحم کیا تاکہ ابرہام وفادارانہ اطاعت کے ساتھ اس کا جواب دے۔ جیسا کہ ہم دیکھ چکے ہیں، پیدائش 1:12 کا پہلا حکمیہ جملہ ابرہام  کی   رب کے ساتھ ایک خاص طریقے سے وفادار رہنے کی   ذمہ داری پر زور دیتا ہے۔ خدا نے اسے  حکم دیا:
  تُو اپنے وطن اور اپنے ناتے داروں کے بیچ سے اور اپنے باپ کے گھر سے نِکل کر اُس مُلک میں جا جو مَیں تجھے دِکھاؤں گا۔   (پیدائش 1:12) 
یہ سمجھنے کے لیے زیادہ تخیل کی ضرورت نہیں کہ  یہ الٰہی بلاہٹ    ابرہام سے کتنی بڑی وفاداری کا تقاضہ کر رہی تھی ۔ اسے اپنے وطن اور اپنے باپ کی  ملکیت کو پیچھے چھوڑنا تھا اور ایک ایسی جگہ جانا تھا جو اسے ابھی دکھائی  نہیں گئی تھی ۔ جی ہاں، خدا نے ابرہام پر رحم کیا تھا، لیکن ابرہام سے یہ بھی توقع کی گئی تھی کہ وہ خدا کی بے لوث  اور وفادار  خدمت کرے۔
بدقسمتی سے، بہت سے مسیحی ابرہام کو محض خدا پر ایمان اور بھروسے کی ایک مثال کے طور پر سوچتے ہیں۔ یہ ابرہام کی زندگی کا ایک اہم موضوع ہے اور نئے عہد نامے کے کئی حوالوں میں اس پر روشنی ڈالی گئی ہے۔ لیکن ہمیں اس حقیقت کو کبھی نظر انداز نہیں کرنا چاہیے کہ خدا نے ابرہام کو فرمانبردار بننے اور اپنی وفادارانہ خدمت پیش کرنے کا حکم دیا۔ خدا نے اس بزرگ سے کئی بار وفاداری کا مطالبہ کیا۔ اسے ہر حال میں خدا کا وفادار رہنا تھا۔
شاید اس کی    سب سے ڈرامائی مثال پیدائش 22 میں ملتی ہے جب ابرہام سے خدا کے ساتھ اپنی وفاداری ثابت کرنے کا مطالبہ کیا گیا۔ جب خدا نے اس بزرگ کو اپنے بیٹے اضحاق کی قربانی دینے کا حکم دیا تاکہ وہ یہ ثابت کرے کہ وہ اپنے بیٹے سے زیادہ خدا سے محبت کرتا ہے۔ خدا کی طرف سے اس سے بڑے مطالبے کا تصور کرنا مشکل ہے۔
اگرچہ ابرہام سے اس کے ساتھ ساتھ  اور کئی دوسرے طریقوں سے وفاداری دکھانے کا مطالبہ کیا گیا، لیکن پیدائش 1:12 ابرہام کی ایک اہم ترین ذمہ داری کو واضح کرتی ہے۔ وہاں خدا کہتا ہے:
اُس مُلک میں جا جو مَیں تجھے دِکھاؤں گا۔   (پیدائش 1:12) 
جیسا کہ یہ حوالہ ظاہر کرتا ہے، ابرہام کے لیے ضروری تھا کہ وہ اس زمین پر جائے جو خدا اسے دکھائے گا۔ ابرہام کو موعودہ زمین میں رہنا تھا، اور یہ موضوع اس بزرگ کی  داستان میں کئی بار سامنے آتا ہے۔ ابرہام اور اس کی وفادار نسل دونوں کے لیے خدا کے وسیع تر منصوبے میں یہ بہت اہم تھا کہ ابرہام  موعودہ زمین کی طرف جائے۔ اور جب ہم یہ یاد کرتے ہیں کہ موسیٰ نے ابرہام کے بارے میں یہ کہانیاں ان اسرائیلیوں کے لیے لکھیں جن کی وہ خود موعودہ زمین کی طرف قیادت کر رہا تھا، تو اس حکم  کو دیکھ کر بالکل حیرت نہیں ہوتی۔
مسیح کے پیروکاروں کے طور پر، ہم سمجھتے ہیں کہ اگرچہ نجات خدا کے فضل کا ایک مفت تحفہ ہے، لیکن خدا ہم سے یہ توقع رکھتا ہے کہ ہم اس کے احکامات پر عمل کرنے کی پوری کوشش کر کے اس کا شکر ادا کریں۔ موسیٰ بھی اس اصول کو سمجھتا تھا۔ وہ جانتا تھا کہ ابرہام پر خدا کا فضل اسے خدا کا وفادار بناتا ہے۔ اور اسی وجہ سے، ہم دیکھیں گے کہ جب ہم ابرہام کی زندگی کا مطالعہ کرتے ہیں تو وفاداری کا تقاضہ کئی بار سامنے آتا ہے۔ موسیٰ اپنے اصل اسرائیلی قارئین  کے بارے میں ایک بات جانتا تھا۔ وہ خدا کے سامنے وفادارانہ زندگی گزارنے کی اہمیت کو بھول جانے کے عادی تھے۔ اگرچہ خدا نے انہیں مصر سے نکال کر اور بیابان میں ان کی دیکھ بھال کر کے ان پر بہت رحم کیا تھا، پھر بھی وہ خدا کے احکامات سے پھر گئے تھے ۔ اور اسی وجہ سے، ابرہام کی کہانیوں کے بڑے موضوعات میں سے ایک، خدا کے ساتھ ابرہام کی وفاداری تھی۔ یہ موضوع کثرت سے سامنے آتا ہے کیونکہ موسیٰ کے اصل قارئین  کو، اور آج ہمیں بھی، وفادارانہ اطاعت میں خدا کی خدمت کرنے کے لیے تحریک پانے کی ضرورت ہے۔
ابرہام کے لیے برکات
جیسا کہ ہم اب تک دیکھ چکے ہیں، خدا نے ابرہام پر بہت فضل کیا اور اس سے وفاداری کا تقاضا کیا۔ تیسرا موضوع ابرہام کو پیش کی گئیں وہ برکات ہیں جس پر ہم  پیدائش 1:12-3 میں غور کریں گے   ۔ آپ کو یاد ہوگا کہ خدا نے پیدائش 12:2 میں اس   سے یہ کہا تھا:
اور مَیں تُجھے ایک بڑی قَوم بناؤں گا اور برکت دُوں گا اور تیرا نام سرفراز کرُوں گا۔  (پیدائش 2:12) 
خدا نے اس   کو تین برکات کی پیشکش کی۔ سب  سے پہلے   خدا نے کہا کہ ابرہام ایک بڑی قوم بن جائے گا۔ اس کی نسل شمار سے باہر ہو جائے گی۔ اور اس کی اولاد درحقیقت ایک سلطنت، ایک عظیم قوم بن جائے گی۔ اس وقت ابرہام اور اس کے ساتھ موجود لوگ تعداد میں نسبتاً کم تھے۔ اور ابرہام کی اپنی کوئی اولاد نہیں تھی۔ پھر بھی، خدا نے وعدہ کیا کہ ابرہام کی نسل کی تعداد ایک دن آسمان کے ستاروں سے زیادہ ہوگی۔
دوسری  بات یہ، کہ ، خدا نے ابرہام کو بتایا کہ وہ اسے برکت دے گا۔   اس   کا مطلب یہ ہے کہ ابرہام اور اس کی نسل زبردست خوشحالی کی برکت حاصل کرے گی۔ ابرہام اور اس کی اولاد فراوانی اور دولت میں زندگی بسر کریں گے ۔ وہ زمین پر آوارہ گرد نہیں ہوں گے، اور نہ ہی وہ محض عام سے  آبادکار ہوں گے۔ جیسے جیسے ابرہام اور اس کے بچے وفاداری ثابت کریں گے، وہ عظیم خوشحالی سے لطف اندوز ہوں گے۔
تیسری  بات یہ تھی، کہ  خدا کی برکت کی پیشکش میں ابرہام کو ایک عظیم نام عطا کرنا بھی  شامل تھا۔ دوسرے لفظوں میں، اگر ابرہام موعودہ زمین پر جاتا ہے اور وفاداری سے خدا کی خدمت کرتا ہے، تو اس کی نسل کی بڑی تعداد اور خوشحالی اسے اور انہیں پوری دنیا میں معزز بنا دے گی۔ اس بزرگ اور اس کی وفادار نسل کو عظیم جاہ و جلال حاصل ہوگا۔
درحقیقت، ابرہام کی پوری داستان  میں، موسیٰ نے بار بار اس بات کی نشاندہی کی ہے کہ اس قسم کی برکات ابرہام پر نچھاور کی گئیں۔ ابرہام کے بیٹے ہوئے؛ جیسے جیسے وہ ایک تجربے سے دوسرے تجربے کی طرف بڑھتا گیا، اس نے دولت حاصل کی۔ وہ خطے میں ایک جانی پہچانی شخصیت بن گیا۔ ان اسرائیلیوں کے لیے جنہوں نے یہ کہانیاں سنیں، ابرہام کی برکات ان کی اپنی مستقبل کی برکات کے لیے بھی بڑی امید  بنتی تھیں۔ اس بزرگ کو نسل، خوشحالی اور شہرت کے جو تحائف دیے گئے تھے، وہ ان سے بھی بڑے تحائف کا   ایک عکس تھے جو خدا ابرہام کی وفادار نسل کو دینے والا تھا۔
بطور مسیحی، ہم نے خدا سے اتنی زیادہ برکات حاصل کی ہیں کہ ہم ان سب  کو شمار ہی نہیں کر سکتے ۔ اور ظاہر ہے، ان اسرائیلیوں نے بھی خدا سے بے شمار برکات حاصل کی تھیں جو موعودہ زمین کی طرف موسیٰ کے پیچھے چل رہے تھے۔ انہیں غلامی سے نجات ملی تھی؛ ان کی تعداد میں اضافہ ہوا تھا؛ ان کے پورے سفر میں ان کی حفاظت اوردیکھ بھال  کی گئی تھی اور وہ موعودہ زمین کی طرف جا رہے تھے، جو مستقبل میں بڑی برکت کی زمین بننے والی  تھی۔ لیکن وہ اسرائیلی ہماری طرح  ہی تھے، جو اس سب کو بھولنے کے عادی تھے جو خدا نے ان کے لیے کیا تھا اور جو کچھ اُس نے  ان کے لیے تیار رکھا تھا۔ اس لیے موسیٰ نے ابرہام کے لیے خدا کی برکات کے بارے میں لکھا تاکہ اپنے اسرائیلی قارئین  کو ان برکات کی یاد دلائے جو خدا نے ان کی زندگیوں میں انہیں دی تھیں تاکہ ان کے دل شکر گزاری سے بھر جائیں۔
ابرہام کے ذریعے برکات
خدا کے رحم، ابرہام کی وفاداری اور ابرہام کے لیے خدا کی برکات کے علاوہ، پیدائش 1:12-3 اس حقیقت کی طرف بھی توجہ دلاتی ہے کہ ابرہام کے ذریعے دوسری قوموں کو برکات ملیں گی۔ یاد کریں کہ خدا نے پیدائش 2:12-3 میں کیا کہا تھا:
سو تُو باعِثِ برکت ہو!جو تُجھے مُبارک کہیں اُن کو مَیں برکت دُوں گااور جو تُجھ پر لَعنت کرے اُس پر مَیں لَعنت کرُوں گااور زمِین کے سب قبیِلے تیرے وسِیلہ سے برکت پائیں گے۔(پیدائش 2:12-3) 
ان الفاظ  سے  واضح ہوتا  ہے  کہ ابرہام نہ صرف برکات حاصل کرے گا بلکہ زمین کے تمام لوگ اس کے ذریعے برکت پائیں گے۔ خدا نے ابرہام کو موعودہ زمین پر محض اس لیے نہیں بلایا تھا کہ اس کی زندگی اور اس کی نسل کی زندگیوں کو خوشحال بنائے۔ خدا نے ابرہام کو اس لئے  بلایا تاکہ وہ زمین کے تمام خاندانوں تک الٰہی برکات پہنچانے کا ایک ذریعہ بن جائے۔ اب یہ یاد رکھنا ضروری ہے کہ یہ حوالہ سکھاتا ہے کہ ابرہام کی عالمگیر برکت دو طریقوں سے حاصل ہوگی۔ پیدائش 3:12 میں خدا کہتا ہے:
جو تُجھے مُبارک کہیں اُن کو مَیں برکت دُوں گااور جو تُجھ پر لَعنت کرے اُس پر مَیں لَعنت کرُوں گا ۔(پیدائش     12 : 3 ) 
اس حوالے کے مطابق، ابرہام انسانوں کے درمیان ایک دو دھاری تلوار کے طور پر خدمت انجام دے گا۔ چونکہ ابرہام کو خدا کی خوشنودی حاصل تھی، تو  جب دوسری قوموں کے لوگ ابرہام کو برکت دیتے، یعنی جب وہ اس کی عزت کرتے اور اس طرح اس خدا کی عزت کرتے جس کی وہ خدمت کرتا تھا۔ اس طرح   خدا انہیں برکت دیتا۔ لیکن جب دوسری قوموں کے لوگ ابرہام پر لعنت کرتے یا حملہ کرتے اور اس طرح ابرہام کے خدا کی تحقیر کرتے، تو خدا انہیں سزا دیتا۔ دوسری قوموں کے مقدر کا انحصار اس بات پر تھا کہ وہ ابرہام کے ساتھ کیسا سلوک کرتے ہیں۔
اپنی زندگی میں، ابرہام کا رابطہ بہت سے لوگوں سے ہوا جو دوسری قوموں کی نمائندگی کرتے تھے ،جیسے کہ فلسطینی، کنعانی، مصری اور اس کا بھتیجا لوط، جو موآبیوں اور عمونیوں کا باپ تھا۔ یہ باہمی تعلقات اہم تھے کیونکہ اُن میں  وہ مخصوص طریقے دکھا ئی دئے جن سے خدا نے دوسری قوموں کو برکت دینے اور ان پر لعنت بھیجنے کے اپنے قول کو پورا کیا،  اور  جس کا انحصار اس بات پر تھا کہ وہ ابرہام کے ساتھ کیسا سلوک کرتے ہیں۔ اس سے  یہ بھی اشارہ  ملا کہ ابرہام اپنی زندگی میں ہی دنیا کے لیے باعث ِ  برکت بننا شروع ہو گیا تھا۔
  خدا کے لوگوں اکثر  اس اہم تعلیم کوآسانی سے   بھول جاتے ہیں۔ موسیٰ کے زمانے کے اسرائیلی آج  کے زمانے کے  بہت سے مسیحیوں کی طرح تھے۔ ہم خدا کی طرف سے نجات اور زندگی کی برکت سے لطف اندوز ہوتے ہیں، لیکن ہم یہ بھول جاتے ہیں کہ یہ برکات ہم میں سے ہر ایک کو کیوں دی گئی ہیں۔ ہر وہ برکت جو خدا نے موسیٰ کی قیادت میں اسرائیل کو دی تھی ،اور ہر وہ برکت جو وہ آج اپنی کلیسیا کو دیتا ہے، ایک بڑے مقصد کے لیے بنائی گئی ہے۔ ہمیں اس لیے برکت دی گئی ہے تاکہ ہم پوری دنیا میں خدا کی برکات کو پھیلائیں۔ خدا نے ابرہام کو اپنی طرف بلایا تاکہ ابرہام دنیا کی قوموں کو خدا کی برکات کی طرف لے جائے۔ خدا نے موسیٰ کے دور میں اسرائیل کو اپنی طرف بلایا تاکہ وہ دنیا کی قوموں کو خدا کی برکات کی طرف لے جائیں۔ اور خدا نے آج کلیسیا کو اپنی طرف بلایا ہے تاکہ ہم دنیا کی قوموں کو خدا کی برکات کی طرف لے جا سکیں۔ یہ موضوع ان اسرائیلیوں کے لیے بہت اہم تھا جنہوں نے سب سے پہلے ابرہام کی داستانیں پڑھیں۔ آج کے دور میں مسیح کی پیروی کرتے  ہوئے  یہ ہمارے لیے بھی اہم ہے   ۔
خُلاصہ
اس سبق میں ہم نے ابرہام کی زندگی کے ایک عمومی جائزے پر  پہلی نظر ڈالی ہے۔  ہم نے اپنی توجہ پیدائش کے اس حصے کی ساخت، یا ڈیزائن پر مرکوز کی   ۔ اور ہم نے ان اہم موضوعات پر بھی نظر ڈالی ،جنہیں  موسیٰ نے اس ادبی ساخت کے تناظر میں ابرہام کی زندگی میں پیش کیا ہے۔
جیسے جیسے ہم ان اسباق میں آگے بڑھیں گے، ہم بار بار اس سبق کے موضوعات کی طرف لوٹیں گے۔ ہم نے دیکھا ہے کہ ابرہام کی زندگی کی کہانی پانچ مراحل پر مشتمل ہے اور  ایک توازن یا ہم آہنگی رکھتی ہے۔ اور ہم نے یہ بھی دیکھا ہے کہ ابرہام کی زندگی میں چار اہم موضوعات پائے جاتے ہیں: ابرہام کے لیے خدا  کا فضل ، ابرہام کی وفاداری، ابرہام کے لیے خدا کی برکات، اور ابرہام کے ذریعے خدا کی برکات۔ یہ موضوعات ہمیں اس بارے میں بصیرت فراہم کرتے ہیں کہ ابرہام کی زندگی کی کہانی کا اس وقت کیا مطلب تھا جب یہ پہلی بار اسرائیل کے لیے لکھی گئی تھی۔  اس کے ساتھ ساتھ  یہ موضوعات  ہمارے لیے یہ بھی ممکن بناتے ہیں کہ ہم کلامِ مقدس کے اس حصے کو آج اپنی زندگیوں پر لاگو کر سکیں۔
ابرہام کی پوری زندگی اس بات کی گواہی دیتی ہے کہ کس طرح اس نے اپنے ہر عمل سے خدا کی خدمت کی اور ان وعدوں پر یقین رکھا جو اسے دیے گئے تھے۔ یہ  ساخت اور یہ موضوعات ہمیں یاد دلاتے ہیں کہ خدا کا منصوبہ ہمیشہ سے عالمگیر تھا، اور وہ اپنے چنے ہوئے خادموں کے ذریعے پوری دنیا کو اپنی برکتوں سے نوازنا چاہتا ہے۔
ڈاکٹر رچرڈ ایل۔ پراٹ، جونیئر، (میزبان)  تھرڈ ملی نیئم منسٹریز کے شریک بانی اور صدر ہیں۔ وہ بیس سال سے زیادہ عرصے تک ریفارمڈ تھیولوجیکل سیمنری میں عہد نامہِ قدیم کے پروفیسر کے طور پر خدمات انجام دیتے رہے اور وہاں عہد نامہِ قدیم کے شعبے کے سربراہ بھی رہے۔
ڈاکٹر پراٹ ایک  سند یافتہ پادری ہیں اور دنیا بھر میں خوشخبری سنانے اور تعلیم دینے کے لئے  وسیع پیمانے پر سفر کرتے ہیں   ۔ انہوں نے اپنی تعلیم ویسٹ منسٹر تھیولوجیکل سیمنری سے شروع کی، پھر یونین تھیولوجیکل سیمنری سے ایم۔ڈِو (M.Div.) کی ڈگری حاصل کی، اور آخرکار ہارورڈ یونیورسٹی سے عہد نامہِ قدیم کے مطالعہ میں ڈاکٹریٹ (Th.D.) کی ڈگری حاصل کی۔
وہ NIV Spirit of the Reformation Study Bible کے جنرل ایڈیٹر ہیں اور New Living Translation کے مترجمین میں شامل ہیں۔ اس کے علاوہ، انہوں نے بے شمار مضامین اور کتابیں تحریر کی ہیں، جن میں شامل ہیں:
· Pray with Your Eyes Open
· Every Thought Captive
· He Gave Us Stories
· Designed for Dignity  
· Commentary on 1 & 2 Chronicles and Commentary on 1 & 2 Corinthians.
· 

مشکل الفاظ کے معانی
ابی ملک – نیگیو کے علاقے میں واقع جیرار کا بادشاہ جس نے سارہ کو اپنے پاس رکھ لیا تھا، کیونکہ اس کا یہ خیال تھا کہ وہ ابرہام کی بہن ہے۔
ابرام – یہ ابرہام کا اصل اور پہلا نام ہے جو اسے شروع میں دیا گیا تھا۔
کنعان کی سرزمین – یہ وہ خطہ ہے جو ابرہام اور اس کی نسل کو خدا کے ساتھ ہونے والے عہد میں بطور میراث دیا گیا تھا؛ اس میں موجودہ اسرائیل، فلسطینی علاقے، لبنان، اردن، ملحقہ ساحلی علاقے اور مصر و شام کے کچھ حصے شامل ہیں۔
عہد – یہ ایک پابند قانونی معاہدہ ہے جو یا تو دو افراد یا لوگوں کے گروہوں کے درمیان کیا جاتا ہے، یا پھر خدا اور کسی فرد یا گروہ کے درمیان طے پاتا ہے جس کے تحت وہ ایک دوسرے کی خدمت اور وفاداری کے پابند ہوتے ہیں۔
پیش گوئی یا عکس – یہ ایک ادبی طریقہ کار ہے جس میں کچھ خاص واقعات ان مستقبل کے واقعات کی طرف اشارہ کرتے ہیں یا ان کی نشان دہی کرتے ہیں جو کہانی میں بعد میں پیش آنے والے ہوتے ہیں۔
ہاجرہ – یہ سارہ کی خادمہ تھی جس نے ابرہام کے ساتھ وقت گزارا اور اسماعیل کو جنم دیا۔
اضحاق – ابرہام اور سارہ کا بیٹا؛ جو خدا کے عہد کے وعدوں کا حقیقی وارث اور جانشین ہے۔
اسماعیل – ابرہام اور ہاجرہ کا بیٹا جو ان سے پیدا ہوا تھا۔
لوط – یہ ابرہام کا بھتیجا تھا جو اس کے ساتھ ہجرت کر کے آیا تھا۔
نیگیو – کنعان کے جنوبی علاقے میں واقع ایک صحرائی علاقہ (جسے بعض اوقات نیگیب بھی لکھا جاتا ہے)۔
سارہ – ابرہام کی بیوی، جسے شروع میں سارہ (Sarai) پکارا جاتا تھا، جس نے بڑھاپے کی حالت میں اضحاق کو جنم دیا۔
سدوم – ایک گناہگار شہر جسے خدا نے جلتے ہوئے گندھک کے ساتھ پوری طرح تباہ و برباد کر دیا تھا۔
تارح – یہ ابرہام کا باپ تھا جس کے اختیار کے نیچے ابرہام نے اپنی زندگی کا ابتدائی حصہ گزارا۔
تولیدوت – یہ عبرانی زبان کا لفظ ہے جس کا مطلب نسلیں یا شجرہ نسب ہے جو خاندانی تاریخ کو بیان کرتا ہے۔







